Sog‘liqni saqlash vazirligi yana 46 kishiga koronavirusdan zararlanish tashxisi qo‘yilgani to‘g‘risida xabar berdi. «2020 yil 26 may soat 10:00 holatiga ko‘ra, O‘zbekistonda koronavirus infeksiyasi qayd etilganlar soni 3261 nafarni tashkil etmoqda», deyiladi xabarda. Yangi aniqlangan kasallanish holatlarining barchasi xorijdan kelgan fuqarolar bo‘lib, ulardan 44 nafari Rossiyadan (Qozog‘iston orqali) yurtimizga kirib kelgan va karantinga olingan. Qolgan 2 nafari chegara post orqali Rossiyadan kirib kelgan xalqaro yuk tashuvchi avtomashina haydovchilari bo‘lib, 1 nafari Sirdaryo viloyatiga, yana 1 nafari Toshkent viloyatiga kirib kelgan. 25 may kuni jami 51ta yangi holat aniqlandi, 42 bemor sog‘aydi va shu vaqtgacha koronavirusdan tuzalganlar soni 2607 nafarga yetdi. Hozirda respublikaning 7 hududidagi shifoxonalarda jami 641 nafar bemor davolanmoqda. Ulardan 2 nafarining ahvoli og‘ir, 1 nafarining ahvoli esa o‘ta og‘ir.